หุ้นเอเชียเขียวยกแผง คาด “โควิด-19” เริ่มผ่อนคลาย-เฟดตรึงดบ.ต่ำ
หุ้นเอเชียเขียวยกแผง คาดสถานการณ์โควิด-19 เริ่มผ่อนคลาย-เฟดตรึงดบ.ต่ำ
หุ้นเอเชียเขียวยกแผง คาดสถานการณ์โควิด-19 เริ่มผ่อนคลาย-เฟดตรึงดบ.ต่ำ
9 เม.ย. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ โดยได้แรงหนุนหลังจากเจ้าหน้าที่สหรัฐคาดการณ์ว่า สถานการณ์การแพร่ระบาดของโควิด-19 จะพลิกผันดีขึ้นหลังผ่านพ้นสัปดาห์นี้ และจากการที่นักลงทุนคาดหวังว่าธนาคารกลางสหรัฐ (เฟด) จะออกมาตรการพยุงเศรษฐกิจเพิ่มเติม
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,376.00 จุด เพิ่มขึ้น 22.76 จุด, +0.12% ดัชนี SSE Composite ตลาดหุ้นจีนเปิดวันนี้ที่ 2,825.84 จุด เพิ่มขึ้น 10.47 จุด, +0.37% ดัชนี HSI ตลาดหุ้นฮ่องกงเปิดวันนี้ที่ 24,181.32 จุด เพิ่มขึ้น 210.95 จุด, +0.88% ดัชนี TAIEX ตลาดหุ้นไต้หวันเปิดวันนี้ที่ 10,173.26 จุด เพิ่มขึ้น 35.79 จุด, +0.35% ดัชนี KOSPI ตลาดหุ้นเกาหลีใต้เปิดวันนี้ที่ 1,838.09 จุด เพิ่มขึ้น 30.95 จุด, +1.71% ดัชนี FTSE STI ตลาดหุ้นสิงคโปร์เปิดวันนี้ที่ 2,564.84 จุด เพิ่มขึ้น 25.40 จุด, +1.00% ดัชนี FBMKLCI ตลาดหุ้นมาเลเซียเปิดวันนี้ที่ 1,368.89 จุด เพิ่มขึ้น 7.50 จุด, +0.55%
ทั้งนี้ นายแพทย์แอนโทนี ฟอซี ผู้อำนวยการสถาบันภูมิแพ้และโรคติดต่อแห่งชาติสหรัฐ คาดการณ์ว่า สถานการณ์การแพร่ระบาดของโควิด-19 จะพลิกผันดีขึ้นหลังผ่านพ้นสัปดาห์นี้ โดยนายแพทย์ฟอซีระบุว่า จำนวนผู้เสียชีวิตจากการติดเชื้อไวรัสโควิด-19 ในขณะนี้อยู่ในระดับต่ำกว่าที่มีการคาดการณ์ไว้ก่อนหน้านี้
ด้านนายแอนดรูว์ คูโอโม ผู้ว่าการรัฐนิวยอร์ก กล่าวว่า มาตรการเว้นระยะห่างทางสังคมที่รัฐนิวยอร์กประกาศใช้นั้น ได้ผลเป็นที่น่าพอใจ โดยเฉพาะอย่างยิ่งในพื้นที่ที่เป็นจุดเสี่ยงของรัฐนิวยอร์กซึ่งขณะนี้สามารถควบคุมการแพร่ระบาดได้ในระดับหนึ่ง
นอกจากนี้ ตลาดยังได้รับปัจจัยบวกจากรายงานการประชุมของเฟดประจำเดือนมี.ค.ซึ่งระบุว่า คณะกรรมการเฟดยืนยันว่าจะยังคงตรึงอัตราดอกเบี้ยที่ระดับ 0.00-0.25% จนกว่าเฟดมีความเชื่อมั่นว่าเศรษฐกิจจะสามารถผ่านพ้นวิกฤตการณ์การแพร่ระบาดของไวรัสโควิด-19 พร้อมระบุว่า กิจกรรมทางเศรษฐกิจของสหรัฐมีแนวโน้มชะลอตัวลงในไตรมาส 2 ปีนี้และเศรษฐกิจมีความเสี่ยงที่จะเผชิญภาวะขาลง ซึ่งการประเมินดังกล่าวทำให้นักลงทุนมีความหวังว่า เฟดอาจจะออกมาตรการพยุงเศรษฐกิจเพิ่มเติม เพื่อลดผลกระทบของโควิด-19